Mohammed Abdellaoue

Mohammed «Moa» Abdellaoue (født 23. oktober 1985 på Refstad i Oslo) er en norsk tidligere fotballspiller.Han er angrepsspiller, og har også kamper for det norske landslaget. Abdellaoues proffkarriere startet i Skeid Fotball, før han i 2008 signerte for byrival Vålerenga. Han gikk videre til Tyskland og Hannover 96 i 2010, hvor han spilte i tre år før han gikk videre til VfB Stuttgart. I august 2015 returnerte han til Vålerenga, etter to skuffende sesonger i Bundesligaen preget av skader og lite spilletid. Abdellaoue avsluttet karrieren i Vålerenga vinteren 2017, etter en kneskade.Abdellaoue mottok Kniksenprisen for årets angrepsspiller i 2010, og fikk prisen Årets kniksen i 2011.


== Bakgrunn ==
Abdellaoue vokste opp på Refstad i Bydel Bjerke, og spilte sine første fotballkamper for Hasle/Løren. Han gikk idrettsfag ved Bjerke videregående skole fra 2001–2004, hvor han gikk i klasse med blant andre fotballbacken Bjørnar Holmvik. Hans yngre bror, Mustafa «Mos» Abdellaoue var fotballspiller for Aalesund Fotballklubb. 


== Skeid ==
Abdellaoue spilte for Skeid junior elite fra 2001. Bare 19 år gammel, i 2004, ble han toppskårer for Skeid i 1. divisjon med 13 seriemål. Han fikk tilnavnet «Benny Gullfot» og ble tildelt drakt nummer ti. Året etter ble preget av skader i lyske og kne, og han noterte seg for bare fem skåringer den sesongen, og Skeid rykket ned til 2. divisjon. I 2. divisjon 2006 er Moa igjen en farlig spiller foran mål, og sterkt delaktig til retur til 1. divisjon.
Allerede 24. juli 2007 skrev Moa under en treårskontrakt med Vålerenga, men fullførte 2007-sesongen for Skeid, og var med på å rykke ned til 2. divisjon. Han ble likevel toppscorer for klubben også dette året, med ti seriemål.


== Vålerenga ==
Den 15. november 2007 ankom han offisielt Vålerenga. Han fikk sitt gjennombrudd i Eliteserien søndag 13. april 2008, i 3. serierunde da han skåret to mål mot Lillestrøm på Åråsen, og bidro til at Vålerenga vant 3–0. VG kåret Abdellaoue til banens beste spiller. Runden etter, da Vålerenga spilte 1–1 mot Rosenborg på Ullevaal, scoret Abdellaoue Vålerengas mål.
Den 9. november 2008 spilte Moa fra start i cupfinalen mot Stabæk, og scoret 2 av målene til Vålerenga da de vant kampen 4–1. (Daniel Fredheim Holm scoret de to andre målene og Johan Andersson scoret for Stabæk).
Moa spilte totalt 67 kamper og scoret 30 mål i sin periode som Vålerengaspiller.
7. august 2015 signerte han for Vålerenga igjen.


== Hannover 96 ==
På formiddagen 17. august 2010 ble en overgang til Hannover 96 bekreftet. Vålerenga mottok mellom 10 og 12 millioner kroner for Moa. 28. august 2010 scoret han sitt første mål for klubben, i en Bundesliga-kamp mot Schalke 04. Han fikk totalt 80 offisielle kamper for Hannover 96, og scoret 29 mål.


== VfB Stuttgart ==
11. juni 2013 meldte Moa overgang til VfB Stuttgart. Nordmannen signerte en fireårskontrakt og skal ha hatt en prislapp på rundt 30 millioner kroner. Han fikk sin debut for klubben den 1. august 2013 i første kvalifiseringsrunde til Europaligaen mot den bulgarske klubben Botev Plovdiv, hvor han ble byttet inn i det 88. spilleminutt. Kampen endte 1-1, noe som betydde seier for Stuttgart grunnet bortemålsregelen. Moa scoret sitt første og eneste mål for klubben den 25. januar 2014 i et 2-1 tap mot Mainz 05, noe som endte en 274 dager lang måltørke.


== Landslagsspill ==
Abdellaoue har spilt seks kamper for Norges U-18-landslag, én for U-19 og én kamp for U-21-laget. Han debuterte på A-landslaget 20. august 2008 i 1–1-kampen mot Irland, og fikk god omtale i media etter kampen. Det første landslagsmålet kom i 2–1-seieren over Island 3. september 2010. Han endte på 33 landskamper og 7 mål.


== Se også ==
Liste over kjente elever ved Bjerke videregående skole


== Referanser ==


== Eksterne lenker ==
(de) Mohammed Abdellaoue – Munzinger Sportsarchiv 
(en) Mohammed Abdellaoue – UEFA 
(en) Mohammed Abdellaoue – Transfermarkt 
(en) Mohammed Abdellaoue – national-football-teams.com 
(en) Mohammed Abdellaoue – WorldFootball.net 
(en) Mohammed Abdellaoue – FootballDatabase.eu 
(de) Mohammed Abdellaoue – fussballdaten.de 
(en) Mohammed Abdellaoue – Soccerway 
(en) Mohammed Abdellaoue – EU-Football.info 
(de) Mohammed Abdellaoue – Tysklands fotballforbund 
Spillerprofil på vif-fotball.no
Spillerprofil på hannover96.de